ราคาทองคำปิดร่วงเกือบ 14 ดอลล์ หลังเฟดส่งสัญญาณขึ้นดบ.
สัญญาทองคำตลาดนิวยอร์กปิดร่วงลงเมื่อคืนนี้ (28 ก.ย.) หลังจากนายวิลเลียม ดัดลีย์ ประธานธนาคารกลางสหรัฐ (FED) สาขานิวยอร์ก ส่งสัญญาณว่าเฟดจะปรับขึ้นดอกเบี้ยภายในปีนี้ นอกจากนี้ สัญญาทองคำยังได้รับแรงกดดันจากการร่วงลงของโลหะประเภทอื่นๆ 
29 ก.ย. 2558

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนธ.ค.ร่วงลง 13.9 ดอลลาร์ หรือ 1.21% ปิด (28 ก.ย.) ที่ระดับ 1,131.7 ดอลลาร์/ออนซ์, สัญญาโลหะเงินส่งมอบเดือนธ.ค.ลดลง 57.3 เซนต์ ปิดที่ 14.538 ดอลลาร์/ออนซ์, สัญญาพลาตินัมส่งมอบเดือนต.ค.ดิ่งลง 28.8 ดอลลาร์ ปิดที่ 922.5 ดอลลาร์/ออนซ์ และสัญญาพัลลาเดียมส่งมอบเดือนธ.ค.ร่วงลง 15.75 ดอลลาร์ ปิดที่ 651.85 ดอลลาร์/ออนซ์
สัญญาทองคำร่วงลงตามตลาดโลหะมีค่าประเภทอื่นๆ หลังจากมีรายงานว่า ทางการสวิตเซอร์แลนด์กำลังตรวจสอบธนาคารพาณิชย์ 7 แห่งที่ถูกสงสัยว่ามีส่วนเกี่ยวข้องกับการปั่นราคาโลหะมีค่า นอกจากนี้ ตลาดทองคำยังได้รับแรงกดดันจากการส่งสัญญาณขึ้นดอกเบี้ยของเฟด โดยล่าสุดนายวิลเลียม ดัดลีย์ ประธานเฟดสาขานิวยอร์ก ส่งสัญญาณว่าเฟดจะปรับขึ้นอัตราดอกเบี้ยในช่วงต่อไปของปีนี้ โดยอาจปรับขึ้นในการประชุมเดือนต.ค. หรือธ.ค.